নূপুর তিওয়ারি

নূপুর তিওয়ারি একজন ভারতীয় সাংবাদিক ও নারীবাদী। তিনি যৌন সহিংসতার বিরুদ্ধে তৈরি প্রযুক্তি প্ল্যাটফর্ম স্ম্যাশবোর্ডের প্রতিষ্ঠাতা। এটি পরিচালনা করে একটি অলাভজনক তথ্যভাণ্ডার ব্লকচেইন। তিনি ২০০৪ সাল থেকে ইউরোপের বিভিন্ন গুরুত্বপূর্ণ রাজনৈতিক, অর্থনৈতিক এবং সামাজিক ঘটনার ওপর এনডিটিভি-র জন্য সরাসরি প্রতিবেদন করেছেন। তিনি হিন্দুস্তান টাইমস, বিজনেস স্ট্যান্ডার্ড, দ্য ক্যারাভান, দ্যওয়্যার.ইন, এবং স্ক্রোল.ইন -এর জন্য লেখেন। তিনি জেণ্ডারলগইণ্ডিয়া নামক একটি নারীবাদী টুইটার হ্যাণ্ডেলের সহ-রক্ষণাবেক্ষণকারী। তিনি ১৯৯৬ থেকে ২০০৩ সাল পর্যন্ত এনডিটিভি-র সাথে প্রযোজক হিসেবে কাজ করেছেন।

নূপুর তিওয়ারি ২০১৯ সালে সামাজিক নেটওয়ার্ক স্ম্যাশবোর্ড চালু করেন, যার লক্ষ্য ছিল নারীবাদীদের (তাদের লিঙ্গ নির্বিশেষে) বিশ্বব্যাপী সম্প্রদায়কে একত্রিত করা, পারস্পরিক সহায়তা, সংহতি এবং নারীবাদকে অপরিহার্য ভিত্তি হিসেবে ব্যবহার করা। প্ল্যাটফর্ম সম্পর্কে চিন্তাভাবনা ২০১৬ সালে শুরু হয়েছিল। পরবর্তীতে #মিটু আন্দোলন প্রকল্পটির উন্নয়নে একটি অতিরিক্ত প্রেরণা যোগ করে।

২০২১ সালে স্ম্যাশবোর্ড ইউনেস্কোর সাথে অংশীদারিত্বে নেটএক্সপ্লো ইনোভেশন গ্র্যাণ্ড প্রাইজ (গ্লোবাল ইনোভেশন অবজারভেটরি) জিতেছে।

 কর্মজীবন 
থাম্ব|প্যারিস জলবায়ু সম্মেলন থেকে এনডিটিভির জন্য রিপোর্ট করছেন নূপুর তিওয়ারি
২০০৪ সাল থেকে ইউরোপ সংবাদদাতা এবং এনডিটিভির আবাসিক সম্পাদক হিসেবে, নূপুর সমগ্র মহাদেশের গুরুত্বপূর্ণ ঘটনা এবং সংবাদগুলির প্রতিবেদন করেছেন। তিনি অর্থ জগতের প্রধান সতর্ককারীদের (হুইশলব্লোয়ার) বিশেষ সাক্ষাৎকার নিয়ে কর ফাঁকি এবং অর্থ পাচারের ওপর ব্যাপকভাবে রিপোর্ট করেছেন। ফ্রান্সের শিখ সমাজ এবং প্রথম বিশ্বযুদ্ধে ভারতীয় সৈন্যদের নিয়ে তিনি এনডিটিভির ইণ্ডিয়া ম্যাটার্স-এর জন্য পর্বও তৈরি করেছেন। ফরাসি বিমানবাহী রণতরী ক্লেমেনসো (২০০৪) সম্পর্কে তাঁর তাজা খবরের প্রতিবেদন ভারতীয় গণমাধ্যমে ব্যাপকভাবে প্রচারিত হয় এবং ভারতের সুপ্রিম কোর্টের রায়ের পর বিমানবাহী রণতরীটি অবশেষে ফিরে যেতে বাধ্য হয়। এলটিটিই সক্রিয় কর্মীদের সাথে তাঁর সাক্ষাৎকারে (২০০৬), অ্যান্টন বালসিংহম রাজীব গান্ধীর হত্যার জন্য দুঃখ প্রকাশ করেন, জঙ্গি সংগঠনটির এই হত্যার জন্য তাদের দায় স্বীকার করার সবচেয়ে কাছাকাছি একটি পদক্ষেপ। নূপুর ইউরোপের বেশ কয়েকটি বড় নির্বাচন এবং ভারত-ফরাসি দ্বিপাক্ষিক সফর নিয়ে প্রতিবেদন করেছেন। তিনি কপ২১ প্যারিস শীর্ষ সম্মেলন, গ্রীক গণভোট, পোপ কনক্লেভ, ভারত-ফরাসি বেসামরিক পারমাণবিক চুক্তি, মেরিন নিয়ে ইতালি-ভারত কূটনৈতিক বিরোধ, আন্তর্জাতিক বিচার আদালতে ভারত ও পাকিস্তান, মিত্তাল আর্সেলর দায়িত্ব গ্রহণ ইত্যাদি ঘটনা নিয়েও খবর করেছেন। তিনি প্যারিস সন্ত্রাসী হামলার জন্য সেরা আন্তর্জাতিক কভারেজ, ইএনবিএ ২০১৬ পুরস্কার জিতেছেন।

 টেলিভিশন ধারাবাহিক 
২০০৪ সালে নূপুর তিওয়ারি এনডিটিভির জন্য গুস্তাখি মাফ, গ্রেট ইণ্ডিয়া তামাশা: নামে একটি ব্যঙ্গাত্মক অনুষ্ঠান শুরু করেন। তিনি এর প্রযোজক এবং পরিচালকও ছিলেন। ফরাসি ম্যারিওনেট নির্মাতা অ্যালাইন ডুভার্ন এবং লরেন্ট হুয়েটের সাথে এটি তৈরি হয়েছিল। তিনি বেশ কিছু অনুষ্ঠানের সহ-চিত্রনাট্যকার ছিলেন, যার মধ্যে আছে বিবিসি সিরিজ "ইয়েস প্রাইম মিনিস্টার"-এর রূপান্তরে স্টার টিভির জন্য "জি মন্ত্রীজি" নামে এনডিটিভি-বিবিসির সহ-প্রযোজনা। তিনি জি টিভিতে সেলিব্রিটিদের জীবন নিয়ে একটি অনুষ্ঠান করেছিলেন, যার নাম জিনা ইসি কা নাম হ্যায়।  এতে এম এফ হুসেন, প্রাক্তন ভারতীয় প্রধানমন্ত্রী ভি পি সিং, রাজনীতিবিদ লালু প্রসাদ যাদবের মতো রাজনীতিবিদ এবং শিল্পীদের নিয়ে পর্ব তৈরি হয়েছিল।

সংস্কৃতি এবং জীবনধারা সম্পর্কিত তাঁর প্রতিবেদনে নূপুর লিওনার্দো ডিক্যাপ্রিও এবং মেরিল স্ট্রিপের মতো অভিনেতাদের সাক্ষাৎকার নিয়েছেন। তিনি ওয়াইন এবং শিল্পের ওপর "এনডিটিভি গুড টাইমস"-এর লাইফস্টাইল অনুষ্ঠান উপস্থাপনা ও প্রযোজনাও করেছেন। :

 ওয়াইন কান্ট্রি সিটিজেন: ফ্রান্স এবং দক্ষিণ আফ্রিকায় ওয়াইন ভ্রমণের (বিশেষায়িত, অভিজ্ঞতা সম্পন্ন ব্যক্তি-চালিত ভ্রমণের একটি রূপ যা দ্রাক্ষাক্ষেত্র, ওয়াইন প্রস্তুত ক্ষেত্র এবং ওয়াইন অঞ্চল পরিদর্শন করে) ওপর একটি অনুষ্ঠান
 আর্ট বিট: ইউরোপ থেকে শিল্প ও ভ্রমণের ওপর একটি ধারাবাহিক

 স্ম্যাশবোর্ড 
স্ম্যাশবোর্ড একটি অলাভজনক প্রতিষ্ঠান যা পুরুষতান্ত্রিক সহিংসতার বিরুদ্ধে লড়াই করার জন্য নারীবাদীদের একটি অনলাইন বিশ্ব সম্প্রদায় তৈরি করছে।

এদের উদ্দেশ্য হলো প্রযুক্তির মাধ্যমে যৌন সহিংসতার ঘটনা রিপোর্ট করা সহজতর করা। স্ম্যাশবোর্ডের লক্ষ্য হলো যৌন সহিংসতার শিকারদের সহায়তা ব্যবস্থা দিতে আলোচনা, নিরাপত্তা এবং সুরক্ষার জন্য একটি স্থান প্রদানের মাধ্যমে তাদের একত্রিত করা।

স্ম্যাশবোর্ড চারটি সরঞ্জাম প্রদান করে: নারীদের জন্য নিবেদিত সমস্ত কাঠামো এবং সমিতির উল্লেখ করে বিশ্বের একটি মানচিত্র; যেসব আইনজীবী, মনোবিজ্ঞানী এবং সাংবাদিক সাক্ষ্য সহ কথা বলতে ইচ্ছুক নির্যাতিতদের সন্ধান করছেন তাঁদের কাছে সহজে প্রবেশাধিকার; এবং অবশেষে, ব্লকচেইনের মাধ্যমে প্রমানপত্র ও তথ্য সুরক্ষিত করা।

এই সর্বশেষ উদ্ভাবনের লক্ষ্য হল নির্যাতিত এবং বেঁচে থাকা ব্যক্তিদের নিরাপদ, স্বচ্ছ ও বেনামী উপায়ে সাহায্য পাওয়ার সুযোগ করে দেওয়া। এই প্রযুক্তি নারীদের একটি স্থায়ী টাইমস্ট্যাম্প সহ প্রমাণ রেকর্ড করতেও সাহায্য করে। ফলস্বরূপ এটি পুলিশ এবং বিচার বিভাগীয় কর্তৃপক্ষের কাছে বিচার চাওয়ার সময় তাদের সাহায্য করবে।

 ব্যক্তিগত জীবন 
নূপুর তিওয়ারি আগ্রার সেন্ট অ্যান্টনি'স স্কুলে পড়াশোনা করেছেন। এরপর তিনি মিরাণ্ডা হাউস এবং জওহরলাল নেহেরু বিশ্ববিদ্যালয়ে পড়াশোনা করেন। 

 তথ্যসূত্র 

বিষয়শ্রেণী:জন্মের বছর অনুপস্থিত (জীবিত ব্যক্তি)
বিষয়শ্রেণী:ভারতীয় নারীবাদী
বিষয়শ্রেণী:ভারতীয় নারী সাংবাদিক
বিষয়শ্রেণী:ভারতীয় টেলিভিশন প্রযোজক
বিষয়শ্রেণী:ভারতীয় নারী টেলিভিশন প্রযোজক
বিষয়শ্রেণী:জীবিত ব্যক্তি